 इस सिलसले च कोई निशचत ब्योरा इस आस्तै पेश नेईं कीता जाई सकदा की जे रियासत जम्मू-कश्मीर दे अन्तर्गत औने आले डोगरा प्रदेश दी लोक-परम्पराएं बारै जानकारी किट्ठी करने दे बारे च अज्जै तगर योजनाबद्ध तरीके कन्ने कम्म करने दा शायद कोई ठोस जतन नेईं कीता जाई सकेआ।  इस डोगरा-प्रदेश दे मते सारे अलाकें च पिछले 30-40 ब’रे च डोगरी भाशा दे माध्यम कन्ने इक नमीं लोक-चतेना जागी ऐ ते साहित्यक ते सांस्कृतक संस्थाएं दे रूपै च संगठत होई ऐ।  लोक-चेतना दे इनें केदरें दा प्रमुख खेतर भांएं डोगरी दे लोक-साहित्य दी तपाश ते ओदा संकलन बगैरा ते डोगरी भाशा दे माध्यम कन्ने अपने भावें-बचारें गी कविता-क्हानी जां लेखें राहें प्रगट करना गै रेहा ऐ, पर एदे कन्ने दै उनें संस्थाएं दे साधकें गी अपनी लोक-परम्परा दे दूए रूपें दी तपाश करने दी जरूरत ते ओदे म्हत्तव बारै बी जानकारी ऐ ही।  पर अज्जै तगर इनें आंचलक सभा-संस्थाएं बी अपने अलाकें चा डुग्गर दी कुसै मौलक लोक-नाट्य-परम्परा दी सत्ता बारै कोई जानकारी प्रस्तुत नेई कीती।  ओदा इक कारण ते इयै जे उनें प्रदेशें च कुसै लोक-नाट्य-परम्परा दा कोई चि’न्न-नशान अज्ज मजूद नेईं ऐ।  इस स्थिति दा दूआ कारण ए बी होई सकदा ऐ जे डुग्गर-प्रदेश दियें इनें आंचलक सभा-संस्थाएं च बी गोताखोर जिज्ञासुएं दी गै कमी रेही होऐ।  विज्ञानक सूझ-बूझ ते सच्ची लगन दे बगैर इस चाल्ली दे कम्म शुरू गै नेई कीते जाई सकदे, उंदा तोड़ चढ़ना ते दूरै दी गल्ल ऐ।  दर-असल आंचलक केंदरें च बी कवि, क्हानीकार ते लेखक बनने दी तांह्‌ग गै प्रधान रेही, खोज-सरबन्धी सलाहियत मती सारी दब्बी-दबोई दी गै रेही गेई।  शऊरी जां गैर-शऊरी तौरै पर हर जगह लगभग इयै लीह चालू रेही ते नतीजे दे तौरै पर ओ खेतर जिंदे च कम्म होई सकदा हा ते होना चाहिदा हा खेड़े पेदे रेह्।  कारण ए जे इनें खेतरें च कल्ले-कल्ले कम्म करने दी गुंजैश बड़ी घट्ट होंदी ऐ। 